《杂诗》
宋代·李复

霜叶下高枝，纷纷拥寒根。
惊风度虚庭，槭槭愁飞翻。
草木虽无知，养本亦足论。
人生感元化，道贵穷性原。
滋口芬羶乱，悦耳声音繁。
众攻日外战，目暗天地昏。
不问昆仑清，但爱长波浑。
神驰正气溃，白日鬼瞰门。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。